BRATISLAVA. Podľa Kaníka o tom svedčia zápisy z interných porád poisťovne. Aktivity s týmto cieľom pritom podľa jeho slov idú nad rámec zákonom stanovených úloh SP, ktorá je podľa neho servisnou organizáciou k prvému pilieru.
"Sociálna poisťovňa je používaná a zneužívaná ako politický nástroj, ako nástroj na dosahovanie politických, ideologických cieľov, ktorým v tomto prípade je vyhnať z druhého piliera čo najväčší počet ľudí," konštatoval v utorok na stretnutí s novinármi Kaník. Zároveň poukázal aj na fakt, že z druhého piliera po jeho opätovnom otvorení zatiaľ vystúpilo iba necelých 14 tis. ľudí, pričom doňho vstúpilo viac ako 7 500 sporiteľov. "Cieľ vyhnať z tohto systému 150 tis. ľudí sa nenaplní," myslí si Kaník. OZ Sporiteľ zároveň v najbližších dňoch iniciuje podanie na ústavný súd z dôvodu podozrenia na nezákonný postup pri prijímaní posledných noviel zákona o dôchodkovom sporení.
Poisťovňa: Kaník vedie kampaň za druhý pilier
Sociálna poisťovňa (SP) odmieta tvrdenia Ľudovíta Kaníka z OZ Sporiteľ, podľa ktorého je poisťovňa zneužívaná na politický cieľ vyhnať z druhého piliera čo najviac ľudí. Podľa hovorcu SP Petra Višvádera sú vyjadrenia združenia účelové, jednostranné a nepresné. Dôchodkové správcovské spoločnosti a OZ Sporiteľ vedú podľa Višvádera sústavne jednostrannú informačnú kampaň v prospech II. dôchodkového piliera a verejnosť neinformujú o rizikách.
"Sociálna poisťovňa preto považuje za potrebné, a nevidí na tom nič nad rámec svojho poslania, vyvážiť tieto jednostranné informácie a verejne hovoriť aj o rizikách II. piliera. Preto to robí a bude robiť všetkými dostupnými prostriedkami," uviedol Višváder pre agentúru SITA v reakcii na utorkové vyjadrenia Ľudovíta Kaníka, podľa ktorého sú politicky motivované aktivity SP s cieľom vyhnať ľudí z druhého piliera nad rámec jej zákonom stanovených úloh.
Kaník: Muňka by mali prešetriť
Podozreniami z politického ovplyvňovania činnosti SP by sa podľa Kaníka mali zaoberať aj členovia parlamentného sociálneho výboru. Kaník zároveň verí, že poslanci si na výbor predvolajú aj šéfa SP Dušana Muňka. "Na ich mieste by som vykonal poslanecký prieskum," doplnil Kaník. Ako príklad ovplyvňovania pracovníkov poisťovne Kaník novinárom predložil informáciu z porady riaditeľa SP Dušana Muňka s riaditeľmi pobočiek z 29. januára tohto roka. Okrem iného sa v nej uvádza: "Je potrebné zriadiť na každej pobočke okienko, kde sa budú poskytovať informácie k II. pilieru a vytipovať tam spoľahlivých ľudí".
Podľa Kaníka je výraz "spoľahlivých ľudí" spojený s vojnovou rétorikou, ktorá hovorí o ideologickom poverení podávať nie objektívne informácie ale informácie vyhovujúce jednej strane. "Všetci zamestnanci SP si musia uvedomiť, že nám všetkým musí záležať na tom, aby čo najviac ľudí pochopilo nevýhody II. piliera pre určité skupiny ľudí, lebo ide o nás a naše mzdy," citoval exminister práce materiál SP. Aj na základe takýchto vyjadrení sa pritom podľa Kaníka vytvárajú manuály, ktoré majú pobočkám poisťovne slúžiť na politické a ideologické vyháňanie ľudí z druhého piliera.
OZ Sporiteľ v utorok prezentovalo aj právnu analýzu k argumentácii dostupnej pre napadnutie postupu NR SR pri použití inštitútu skráteného legislatívneho konania uplatneného aj pri posledných novelách zákona o dôchodkovom sporení. Túto analýzu združenie podľa Kaníka pošle všetkým poslancom parlamentu s výzvou, aby aj na jej základe napadli schválené novely na Ústavnom súde SR. "Očakávam, že poslanci budú konať," uviedol exminister práce na margo ďalšieho postupu zákonodarcov.